google/wiki40b huggingface dataset:
Česká strana sociálně demokratická

Česká strana sociálně demokratická (norsk: Det tsjekkiske sosialdemokratiske partiet, ČSSD) er det sosialdemokratiske partiet i Tsjekkia.
Partiet ble grunnlagt den 7. april 1878 i Østerrike-Ungarn som representant for Kongeriket Böhmen i det østerrikske parlamentet. Etter sammenbruddet av Østerrike-Ungarn, ble partiet ett av de ledende politiske partiene i den første tsjekkoslovakiske republikken. Under den tyske okkupasjonen av Tsjekkoslovakia under den andre verdenskrig, ble partiet offisielt avskaffet, men mange av dets medlemmer organiserte motstandsbevegelser som kjempet mot det nasjonalsosialistiske Tyskland. I 1945 returnerte partiet til sin tidligere form.
I 1948, etter at kommunistpartiet overtok flertallet i parlamentet, ble det sosialdemokratiske partiet avskaffet sammen med alle andre ikke-kommunistiske politiske partier. CSSD kom på banen igjen etter Fløyelsrevolusjonen i 1989. Etter oppløsningen av Tsjekkoslovakia i januar 1993 har CSSD vært en av de største politiske partiene i Tsjekkia. Etter stortingsvalget i 1998 fikk partiet flest seter i parlamentet, men klarte ikke å danne en koalisjonsregjering, og partiet var med på å danne en mindretallsregjering.
Partiet vant valget i 2002 og fikk 70 av 200 representanter inn i regjeringen. Partiets formann Vladimír Špidla ble innsatt som statsminister. Den nåværende lederen for partiet heter Jiří Paroubek, og ble innsatt som partileder i 2006. Etter parlamentsvalget i 2010, fikk CSSD 22,08 % av stemmene, og ble det største politiske partiet i parlamentet med 56 seter, men etter å ha mislyktes i å danne en koalisjonsregjering forble partiet i opposisjon.
Diamantinagropa

Diamantinagropa  er ei djuphavsrenne i Indiahavet. Renna strekker seg vestover fra sørvestkysten av Vest-Australia. Det er en riftdal danna da Australia blei skilt fra Antarktika for mellom 60 og 50 millioner år sia.
Sherpa

Antall i Nepal og India

Ifølge folketellingen i 2001 var det om lag 130 000 sherpaer i Nepal.
Mange sherpaer hører hjemme i de østlige områdene av Nepal: Solu og Khumbu, som ligger sør og nord i Solukhumbu, og Pharak, som regnes som et grenseområde mellom dem. Pangboche, som ligger i Khumbu, er den eldste sherpalandsbyen i Nepal. Den er antatt å være 300 år gammel.
Noen bor også lenger vest, i Rolwalingdalen og Helambuområdet nord for Katmandu. De har også emigrert til hovedstaden og andre deler av landet.
De er spesielt konsentrert i distriktene Solukhumbu, Dolkha, Sindhulpalchok, Rasuwa, og i den østlige delen av Taplejung.
Nettstedet Ethnologue regner i tillegg med at det bor over 20 000 sherpaer i India, særlig i Darjeeling-distriktet i Vest-Bengal i byene Darjeeling og Kalimpong, og i staten Sikkim.

Fjellsport

Sherpaene var viktige for tidlige ekspedisjoner i Himalaya, der de hadde oppgaver som bærere og guider. I dag blir ordet sherpa brukt synonymt med alle fjellførere i Himalayaområdet. Sherpaene i Nepal liker ikke å bli assosiert med vanlige bærere, siden de ofte fungerer som kjentmenn, får bedre betalt og er mer respektert i det nepalske samfunnet.
Sherpaene er kjent i klatrerkretser for sin ekspertise, utholdenhet og erfaring. Ettersom sherpaene holder til høyt til fjells, har de i likhet med andre fjellfolk flere røde blodlegemer og større hjerte enn folk fra lavlandet. Dette gjør at de kan oppta mer oksygen, hvilket øker yteevnen i høyden.
Den mest kjente sherpaen er Tenzing Norgay fra Darjeeling i India. Han var i 1953, sammen med Edmund Hillary, den første til å bestige Mount Everest, verdens høyeste fjell.
Albert Brock-Utne

Liv

Albert Brock-Utne var sønn av sakfører Albert Brock-Utne (1872–1925) og Dagmar Gasmann-Hansen. Han studerte religionsvitenskap under professor Wilhelm Schencke og ble cand. theol. fra Universitetet i Oslo i 1932. Han studerte dessuten sosiologi under Bronisław Malinowski i London. Fra 1934 til 1939 var han universitetsstipendiat i religionshistorie. Fra 1940 til 1942 var han foreleser i religionshistorie etter professor Schenckes avgang. I 1943 flyktet han til Sverige på grunn av antinazistisk virksomhet, og deltok i arbeidet for norske flyktninger.
Etter krigen håpet Brock-Utne å bli Schenckes etterfølger som professor, men da professoratet gikk til Georg Johan Sverdrup, reiste han til Los Angeles i California for å bli forretningsmann og finansiere sin videre forskning. Hans senere liv er ikke beskrevet i litteraturen.
Brock-Utnes vitenskapelige interesse gjaldt særlig primitive religioner. Hans Studiet av primitive folk kan regnes som den første norske læreboken i antropologi.
Asiatisk løve

Beskrivelse

Asiatisk løve skiller seg fra de afrikanske gjennom å være gjennomgående noe mindre. Løvinnene veier normalt ca. 120-180 kg, hannene ca. 150-250 kg. Lengden er henholdsvis 140-175 cm hos hunner og 170-250 cm hos hanner.
Asiatisk løve har også en rikere behåring på haledusken og mer behåring på albuene, samt hudfolder i lengderetningen på magen. Hannene har dessuen mindre rik mankeprakt enn sine afrikanske artsfrender. Anatomisk er det også en forskjell på skallen. Asiatiske løver har to små hull på hver side av skallen som gir passasje til nervebaner og blodkar til øynene, mens afrikaske løver bare har ett hull på hver side. Det er også genetiske forskjeller, men disse er relativt små.
Asiatiske hannløver har mindre harem (ofte bare 2-3 hunner) og territorier enn sine afrikanske slektninger.

Utbredelse

I Asia finnes det nå løver kun i et svært begrenset område i delstaten Gujarat i India, nærmere bestemt i Gir Forest-reservatet på grensen mellom Junaghad og Amreli. I tidligere tider fantes det løver fra Hellas i vest til sentrale strøk av India i øst.
Asiatiske løver trives helst i kratt- og småskog, samt teakskog.

Levetid

Asiatiske løver lever lenger enn sine afrikanske artsfrender. Gjennomsnittsalderen er 17-18 år blant løvinner, men det finnes eksempler på at de kan bli nærmere 21 år gamle. Hannene blir gjerne omkring 16 år gamle.

Status og trusler

I 2000 estimerte IUCN/SSC Cat Specialist Group ( Nowell, K., Breitenmoser, U., Breitenmoser, C. & Jackson, P.) at totalbestanden av asiatisk løve var på omkring 250 voksne individer, samtidig som den fikk endret status fra truet til kritisk truet (CR C2a(ii) ver 3.1 (2001)). Underarten står også på CITES Appendix I liste over truete arter.
Ithonidae

Utseende

Voksne Ithonidae minner om møll eller vårfluer. De har avlange vinger, antennene er lange og trådformede, hodet og kroppen ganske hårete. De er temmelig store nettvinger, forvingen er 15–30 mm lang.
Larvene er helt ulike andre nettvingelarver, men ligner på billelarver fra gruppen Scarabaeoidea. Kroppen er C-formet, sylindrisk med korte og kraftige bein, i motsetning til de fleste andre nettvingelarver har de ikke påfallende lange kjever.

Levevis

Lite er kjent om biologien til denne familien. Larvene klever i jorden. Eggene blir lagt enkeltvis i jorden og har en klebrig overflate slik at de blir dekket av jordpartikler. I alle fall noen av artene er knyttet til røttene av visse busker og trær, men man vet ikke hva de spiser. Larveutviklingen tar trolig to eller flere år. De voksne insektene klekkes etter regn. De lever bare noen få dager, og kan samles i store svermer.
Biologien til Rapismatinae er totalt ukjent, og larvestadiet har ingen ennå funnet.

Utbredelse

Familien finnes i Australia, i det sørlige Asia, i Mellom-Amerika og i det sørvestlige USA.
Saint-Joseph (Réunion)

Geografi

Saint-Joseph ligger lengst sør på Réunion og er således det sørligste punktet i EU. Kommunen grenser mot Petite-Île, Saint-Philippe, Saint-Pierre, Sainte-Rose og Le Tampon.
Boksing under Middelhavslekene 1997

Boksing under Middelhavslekene 1997. Boksing var en av flere sporter under de trettende middelhavslekene som ble arrangert i Bari i Italia i perioden 13. til 25. juni 1997. Det var trettende gangen som boksing var med på programmet under middelhavslekene. Det ble konkurrert i tolv vektklasser kun for menn. Alle tapende semifinalister fikk bronsemedaljer. Italia ble beste nasjon med fem gullmedaljer foran Tyrkia med tre.
Molde fengsel

Molde fengsel er et tidligere fengsel i Molde sentrum. Fengselet ble stengt i 2005 i forbindelse med åpning av Hustad fengsel etter omfattende råte- og soppskader. Bygget fungerer i dag som undervisningsareal for Molde kulturskole og kontorlokale for Molde kommune. Rådstua har også blitt oppgradert for 6 millioner kroner og fungerer som vigselslokale for borgerlige vigelser.
Blommenholm, Solvikveien 19A naturminne

Blommenholm, Solvikveien 19A er en fredet eik som står på nevnte adresse i Bærum kommune. Eika ble fredet 25. mars 1955. Det finnes ingen forskrift for denne fredede eika, kun et departementalt vedtak som oppbevares hos Fylkesmannen i Oslo og Akershus.
Agra (konsern)

Agra AS er et norsk, merkevarebasert næringsmiddelkonsern med selskaper i Norge, Sverige og Danmark, i tillegg til fabrikkdrift i Polen. Totalt har konsernet 11 fabrikker fordelt blant de fire landene. Hovedkontoret ligger på Sofienberg i Oslo.
I 2016 hadde Agra en konsernomsetning på 3554 millioner norske kroner, hvorav 42,5 prosent ble omsatt utenfor Norges grenser.
Agra-konsernets hovedstrategi er lønnsom vekst gjennom bygging av sterke merkevarer og konsepter innen dagligvare- og serveringsmarkedet i Skandinavia.

Historie

I 1885 startet odelsgutten K.K. Heje fra Flå i Hallingdal «A/S Agra Margarinfabrik» på Grünerløkka. (K.K Heje sto forøvrig også for utgivelsen av «K.K. Hejes lomme-almanakk» som var beregnet for gårdbrukere.)
I 1919 lanserte fabrikken merkenavnet «Melange margarin». Margarinen ble lansert som en sunnere erstatning for smør, og ble en stor salgssuksess. Selveste Roald Amundsen hadde med seg Melange i sekken på ekspedisjon, og uttalte i etterkant at «Melange ble anvendt paa hele den siste færd, og den beste anbefaling jeg kan gi Deres produkt er, at samtlige medlemmer trodde de spiste meierismør.»
Agra hadde senere en sentral rolle da «A/S Margarincentralen» ble etablert i 1936. I kjølvannet av andre verdenskrigs ødeleggelser vokste det frem et kjøpesterkt marked, der nordmenn hadde nye ønsker og behov i matveien. Margarincentralen startet derfor med produksjon av nye matvarer under merkenavnet Mills. Produktene fra Mills-merkevaren står i dag for den største andelen av Agras omsetning. Etter en fusjon i 1970 skiftet Margarincentralen navn til «Forenede Margarinfabrikker» (Forma) som i tur kjøpte opp «A/S Delikat Fabrikker» i Drammen. På dette tidspunktet eide Agra bare 19 % av Forma. I årene som fulgte kjøpte imidlertid Agra ut de øvrige aksjonærene. Det siste kjøpet var overtakelsen av «Mustad industrier»s eierandel i 1995, og etter at full kontroll var samlet hos Agra, ble avdelingene for salg, markedsføring og salg slått sammen til bedriften Mills AS. Dette selskapet ble senere fusjonert med Delikat. Samme året ble også «Foodmark Sweden AB» kjøpt opp, noe som ytterligere styrket konsernets posisjon som ledende på det skandinaviske matmarkedet.
I de senere årene har Agra-familien blitt utvidet med ytterligere oppkjøp: i 2010 kjøpte Foodmark de svenske Fjällbrynt-produktene, og i 2015 ble Lohmanders AB kjøpt. I Danmark kjøpte Agra opp produsenten Graasten Salater AS i 2003. I 2008 ble Stryhns AS kjøpt og fusjonert med Graasten Salater AS. I 2015 kjøpte Stryhns AS Hafnia AS og Royal AS, og i 2016 ble Jensens Køkken kjøpt.

Eierforhold

Agra AS eier 100 prosent av Agra Foods AS. Agra AS og Agra Foods AS eier henholdsvis 43, 1 prosent og 56, 9 prosent av Mills AS og A/S Forma. A/S Forma 100 prosent av FoodMark Nordic AS, som igjen eier 100 prosent av Foodmark AB og Stryhns AS.
Kitt

Kitt er en fellesbetegnelse for materialer med høy plastisitet og lignende tekstur som leire eller deig, og brukes blant annet til reparasjoner og forsegling.

Opphengskitt

Opphengskitt er en betegnelse på kittmasser som brukes til å klister opp plakater og lignende med mål om å unngå å lage merker på vegger. Opphengskitt ligner litt på tyggegummi i konsistens og brukes ofte til å henge opp tegninger på skoler, og kalles derfor ofte «lærertyggis» i Norge og på Island, mens det kalles «elefantsnørr» i Danmark og «häftmassa» eller «kludd» i Sverige. Andre kallenavn er skoletyggis, skolekitt og narretyggis. Opphengskitt fås kjøpt under merkenavn som blant annet Blu-Tack, Sticky-Fix, Sticky-Tack, Tack-It, U-Tac og White-Tack.olekitt og narretyggis. Opphengskitt fås kjøpt under merkenavn som blant annet Blu-Tack, Sticky-Fix, Sticky-Tack, Tack-It, U-Tac og White-Tack.
Emilio de' Cavalieri

Liv og virke

Cavalieri ble født inn i en aristokratisk og musikalsk familie fra Roma. Sannsynligvis fikk han her sin første musikalske undervisning. Fra 1578 til 1584 virket han som organist og musikkdirektør i Roma. I 1588 flyttet han til Firenze, der Ferdinando de' Medici ansatte ham som inspektør over sine kunstnere, musikere og håndverkere. Cavalieri bidro til utviklingen av Intermedio og samarbeidet i den forbindelse med Giovanni de' Bardi. Sannsynligvis ble Cavalieri påvirket av Bardis ideer. I 1590-årene komponerte Cavalieri, som fremdeles bodde i Firenze, enkelte pastoraler (i denne sammenhengen en forløper til operaen). I tillegg til sine musikalske embeter fungerte han som diplomat. 
Sammen med andre komponister fra Roma, Venezia og Firenze, markerte Cavalieri begynnelsen på tidligbarokken med verk i den nye monodiske stilen, dvs en enkelt sangstemme med sparsomt generalbassakkompagnement. Hans Rappresentazione di Anima, et di Corpo, uroppført 1600, regnes som det første oratorium.
Hugos Tivoli

Hugos Tivoli er et av Norges største omreisende tivoli og ble etablert i 1936 av Henry Johansen. Siden den gang har tivoliet vært i kontinuerlig drift, med unntak av krigsårene 1940–1945. De første årene var tivoliet tilpasset mindre markedsarrangement i Trøndelag og deler av Nordland fylke. I noen år var tivoliet fast stasjonert i Mosjøen under navnet «Den kulørte by». Tivoliet ble siden overtatt av Henrys sønn, Hugo Johansen, og tivoliet fikk dermed navnet Hugos Tivoli som vi kjenner det i dag.
Hugos Tivoli er en familiebedrift og eies av Hugos Holding AS. Daglig leder for bedriften er Ida Johansen, utdannet siviløkonom fra Norges Handelshøyskole. Tivoliet består av to ulike avdelinger, og reiser i hovedsak i midtre og nordlige del av Norge. Sesongen avsluttes med en sving på Vestlandet.
Hugos Tivoli tilbyr et topp moderne tivoli med flere av verdens mest attraktive innretninger for omreisende tivoli. Tivoliet tilbyr blant annet karuseller som: Swing Out, Tornado, G-Force, Sky Swing, Waltzer, Twister, Radiobilbaner, Miami og mye mer.
De indre seks

De indre seks, eller simpelthen De seks, er de seks landene som grunnla De europeiske fellesskap, som senere utviklet seg til Den europeiske union. Landene er Frankrike, Tyskland (tidligere Vest-Tyskland), Italia, Nederland, Belgia og Luxembourg. Begrepet De indre seks ble brukt i motsetning til De ytre syv, som dannet EFTA, som var en løsere sammenslutning enn det tettere overnasjonale samarbeidet til De indre seks.
Tannkrem

Tannkrem, også kalt tannpasta, er et tregtflytende rengjøringsmiddel for tenner. Tannkremen har blant annet den funksjonen at det skummer og lar tannbørsten gli lettere. Dessuten er den ofte tilsatt smak slik at en får en god smak i munnen og en «frisk» pust. Tannkrem kan være tilsatt ulike kjemikalier som fjerner bakterier eller har andre funksjoner som hindrer skader på tenner og tannkjøtt. Tannkrem brukes som regel sammen med tannbørste. 
Tannkrem er laget av blant annet sand og kvarts, og tilsettes fluor (natriumonofluorofosfat) som rengjøringsmiddel. Enkelte tannkremer inneholder det bakteriedrepende stoffet triklosan som er meget giftig for vannlevende organismer og som mistenkes å kunne føre til antibiotikaresistens. Mattilsynet og Miljødirektoratet ønsker et forbud mot stoffet i kosmetiske produkter (herunder tannkrem).
Det anbefales at man bruker tannkrem to ganger om dagen.
Sun Axelsson

Bakgrunn

Sun Axelsson var yngste datter av «stadsträdgårdsmästare» Karl Edvin og Mignon Axelsson. Hun ble født i Göteborg, men studerte ved Stockholms universitet. Senere ble hun lærer og journalist på bl.a. Bonniers Litterära Magasin (BLM) og Ord & Bild, samt i flere dags- og kveldsaviser som Expressen, Aftonbladet og Stockholms-Tidningen.
Hun har tilbrakt mye tid i Hellas og Latin-Amerika. Det var dikteren Göran Tunström som fikk henne med til øyen Hydra i 1960-årene. I kunstnermiljøet der ble de venner av blant andre forfatteren Leonard Cohen. Gjennom Cohen ble Axelsson kjent med Michael Piper som hun giftet seg med. I løpet av 1960-årene arbeidet hun for eksempel ved universitetet i Santiago i Chile. Sine inntrykk skildret hun i bøkene Eldens vagga og Stenar i munnen (utgitt under pseudonymet Jan Olov Hedlund). Hun var til stede under militærkuppet i Chile 1973 og skrev om dette i samlingen Terror i Chile.
Etter en diktsamling og et par oversettelser av forskjellige spanske forfattere fikk Axelsson 1978 sitt store gjennombrudd med den selvbiografiske romanen Drömmen om ett liv, som senere ble fulgt opp av Honungsvargar og Nattens årstid.
Forsvarets innsatsstyrker

Forsvarets innsatsstyrke/Hær (nedlagt)

Forsvarets innsatsstyrke/Hær (FIST/H) var en avdeling i Den norske hæren underlagt Hærens styrker. FIST/H var Hærens styrkebidrag til Forsvarets innsatsstyrker. Avdelingen ble opprettet i 2001 og nedlagt i 2010.
Det mest sentrale elementet i FIST/H var Hurtig Reaksjonsstyrke, hvor blant annet Telemark bataljon inngikk.
FIST/H stilte også ledelseselementer; Norwegian Contingent Command (NCC), som var på plass i Afghanistan, Irak og Kosovo, som øverste ledelse for det norske bidraget i den angjeldende operasjon. FIST/H hadde også en viktig oppgave i å forberede ankomst av norske avdelinger, og å sørge for deployeringen.
FIST/H ble avviklet da hele Hæren i prinsippet gikk over til å bli en innsatsstyrke.
Lützen

Lützen er en småby i den tyske delstaten Sachsen-Anhalt som ble kjent i historien som slagstedet der for den svenske kongen Gustav II Adolf av Sverige falt i 1632. Byen ligger omtrent 20 km vestlig for Leipzig. Både en minnesten og et kapell minner om kong Gustav II Adolf.
Ettersom Napoleon demonstrativt overnattet ved minnestenen for Gustav Adolf natten forut for Slaget ved Großgörschen (2. mai 1813), omgitt av sine styrker, blir også sistnevnte slag av og til omtalt som Slaget ved Lützen – eller det annet slag ved Lützen.
Byen ligger i Burgenlandkreis, og hadde ved utgangen av 2007 et folketall på 3.620 innbyggere.
Francis Gary Powers

Liv og virke

Powers ble utdannet pilot ved Turner flybase i Georgia på Republic F-84 Thunderjet, og tjenestegjorde som kampflyger i Koreakrigen. Her ble han rekruttert til å arbeide for CIA på grunn av sin dyktighet til å fly en-motors jetfly.  I 1960 var han allerede en erfaren pilot når det gjaldt å gjennomføre spionoppdrag.
Utdypende artikkel: U2-affæren
Den 1. oktober 1960 tok det amerikanske spionflyet U-2 av fra Peshawar i Pakistan, med Francis Gary Powers ved spakene. Planen var at det skulle fly over Sovjetunionen og deretter lande i Bodø. Oppdraget gikk ut på å fotografere ICBMer under utplassering i området rundt Sverdlovsk og Plesetsk. Det hadde tidligere blitt gjort flere forsøk på å skyte ned slike fly, men dette hadde mislyktes fordi flyet opererte i en ekstrem høyde i forhold til de fleste andre fly. Noen få typer rakettluftskyts var istand til å nå flyet, men ved å ikke komme for nær rampene, og ved å ikke gi disse tilstrekkelig varslingstid, hadde de tidligere flygningene lykkes. Under denne flyturen var det lagt inn en sving som brakte flyet innen rekkevidden til et rakettbatteri to ganger.
Da flyet ble oppdaget, ble det skutt til sammen 14 SA–2 Guideline bakke-til-luft-missiler, hvorav ett detonerte tilstrekkelig nær flyet. Powers hoppet ut og landet i fallskjerm, uten å utløse flyets selvødeleggelsesmekanisme. Det er senere antatt at han fryktet at mekanismen ikke hadde den påståtte forsinkelsen.
Powers sa seg skyldig i tiltalen og ble dømt for spionasje 19. august, og han ble deretter idømt tre års fengsel og sju års tvangsarbeid. Han avtjente ett år og ni måneder før han ble løslatt fra sovjetisk fangenskap den 10. februar 1962 gjennom en utveksling sammen med Frederic Pryor, en amerikansk økonomistudent som var anklaget for spionasje mot Øst-Tyskland, mot den sovjetiske KGB-obersten Rudolf Abel (Vilyam Genrikhovisj Fisher). Utvekslingen skjedde på Glienicke Brücke, som går fra Potsdam i det tidligere Øst-Tyskland til Vest-Berlin.
Etter at han kom hjem til USA forlot Powers den militære løpebanen, og arbeidet først som testpilot og deretter som flygende trafikkreporter for radio.
Powers døde i en helikopterulykke i 1977. Han hadde da overvåket en skogbrann i Santa Barbara County. Da han returnerte gikk helikopteret tom for drivstoff og kræsjet nær flyplassen i Burbank (idag «Bob Hope-flyplass»). 
I 1998 avslørte nedgradert materiale at flygingen hadde vært et felles oppdrag for både USAF og CIA. På 40-årsdagen for U2-affæren i 2000, ble familien tildelt hans posthume æresbevisninger; Prisoner of War Medal, Distinguished Flying Cross, Silver Star og National Defense Service Medal. I tillegg tildelte CIAs direktør George Tenet Powers posthumt CIAs medalje Intelligence Star for lojalitet og ekstraordinært mot i tjeneste.
I 1976 ble det gitt ut en biografi om Powers, skrevet av Curt Gentry, og dette ble grunnlaget for en TV-film (Francis Gary Powers: The True Story of the U-2 Spy Incident) med Lee Majors i tittelrollen.
Powers ble i 2015 portrettert av Austin Stowell i filmen Bridge of Spies.
Date Movie

Date Movie er en amerikansk komedie som hadde premiere 30. juni 2006.
Aaron Seltzer var regissør for filmen, og medvirkende var Alyson Hannigan, Eddie Griffin, Jennifer Coolidge, Adam Campbell, Fred Willard og Sophie Monk.
Pisang Ambon

Pisang Ambon er en klargrønn likør (med alkoholgehalt 21%) som produseres av Lucas Bols B.V i Nederland. Den har smak av frukt og urter, fremfor alt banan, og oppskriften tar utgangspunkt i en gammel indonesisk likørsort.
Pisang er det malayiske ord for banan og Ambon er en indonesisk øy.
Pike i hvit kimono

Beskrivelse

Bildet viser en ung pike halvt hvilende på en divan med hendene bak hodet, omgitt av et orientalsk interiør. Blikkfang er den hvite, broderte silkekimonoen med røde innslag i ermene og et orange bånd om livet. Modellen er den 16-årige hatteselgerske Geesje Kwak som Breitner avbildet i flere av sine kimonobilder. Det fruktbare samarbeidet mellom Brendtner og modellen endte da Geesje i 1895 emigrerte til Sydafrika sammen med sin søster Anna. 
Kimonobildene ble ikke alltid like godt mottatt i samtiden, men den heri omtalte utgave ses i ettertid som et hovedverk innen nederlandsk japonisme. I 2010 ble motivet gjengitt på nederlandske 44 eurocents frimerker.
Pike i hvit kimono tilhører Rijksmuseum i Amsterdam.